
2.1 Σε περίπτωση θανάτου, εξαφανίσεως ή λιποταξίας στο εξωτερικό μέλους πληρώματος, ο Πλοίαρχος οφείλει να συντάξει έκθεση απογραφής των πραγμάτων του, με τη συνδρομή δυο αξιωματικών ή αν δεν υπάρχουν, δυο μελών του πληρώματος. Τα πράγματα αυτά οφείλει να τα διαφυλάξει και να τα παραδώσει, μαζί με αντίγραφο της εκθέσεως απογραφής στη λιμενική ή προξενική αρχή του πρώτου λιμανιού κατάπλου του πλοίου. Αν τα πράγματα υπόκεινται σε φθορά ή υπάρχει άλλος σοβαρός λόγος, η αρχή τα εκποιεί υπέρ του δικαιούχου και παρακαταθέτει το τίμημα στο N.A.T.. Αν μέσα σε δύο χρόνια από την κατάθεση του τιμήματος, αυτό δεν αναζητηθεί από τους δικαιούχους, περιέρχεται στην περιουσία του N.A.T. Η ίδια διαδικασία απογραφής ακολουθείται και όταν ο αποθανών ή ο εξαφανισθείς είναι επιβάτης του πλοίου, εκτός αν συνοδεύεται από σύζυγο ή ανιόντες ή κατιόντες συγγενείς, οπότε τα πράγματα παραλαμβάνονται από αυτούς.

2.2 Ο Πλοίαρχος, σύμφωνα με το νόμο, έχει αστυνομική εξουσία επί του πλοίου και προς το σκοπό τηρήσεως της τάξεως, πειθαρχίας και υγιεινής και για την ασφάλεια του πλοίου, των επιβαινόντων και του φορτίου, λαμβάνει κάθε αναγκαίο μέτρο, σύμφωνα με τους ισχύοντες κανονισμούς. Η αστυνομική εξουσία του Πλοιάρχου ασκείται όχι μόνο κατά των μελών του πληρώματος, αλλά και κατά παντός επιβαίνοντος στο πλοίο. Τα μέτρα που δικαιούται και υποχρεούται να λαμβάνει ο Πλοίαρχος είναι προληπτικά και κατασταλτικά.

